इस घटना को दो सप्ताह गुज़र गये। इस बीच अलका का कोई फ़ोन नहीं आया। न अनन्या के पास न मोहित के पास। अलबत्ता अनन्या का फ़िल्मी गासिप्स पत्रिकाओं से मोह नहीं गया था और ना ही फ़िल्मी ख़बरों से जुड़े टीवी चैनलों से। वह उन्हें खोये खोये ढंग से देखती पढ़ती और मां से जुड़ी खबरों की कतरने व तस्वीरें काटती रहती। पहले तो वह इन ख़बरों को सच मानती थी और फिर सिर्फ़ गॉसिप। लेकिन अब उसके लिए यह समझना मुश्क़िल हो गया था कि पता नहीं कौन सी ख़बर सही है और कौन सी कल्पित।